
Európsky parlament,
–	so zreteľom na návrh Komisie pre Radu (COM(2023)0532),
–	so zreteľom na článok 115 Zmluvy o fungovaní Európskej únie, v súlade s ktorým Rada konzultovala s Európskym parlamentom (C9‑0341/2023),
–	so zreteľom na rozpočtové posúdenie Výborom pre rozpočet,
–	so zreteľom na odôvodnené stanoviská predložené na základe Protokolu č. 2 o uplatňovaní zásad subsidiarity a proporcionality švédskym, maltským a írskym parlamentom, ktoré tvrdia, že návrh legislatívneho aktu nie je v súlade so zásadou subsidiarity,
–	so zreteľom na články 84 a 58 rokovacieho poriadku,
	so zreteľom na správu Výboru pre hospodárske a menové veci (A10-0194/2025),
1.	schvaľuje návrh Komisie v znení zmien;
2.	vyzýva Komisiu, aby zmenila svoj návrh v súlade s článkom 293 ods. 2 Zmluvy o fungovaní Európskej únie;
3.	vyzýva Radu, aby oznámila Európskemu parlamentu, ak má v úmysle odchýliť sa od ním schváleného textu;
4.	žiada Radu o opätovnú konzultáciu, ak má v úmysle podstatne zmeniť návrh Komisie;
5.	poveruje svoju predsedníčku, aby postúpila túto pozíciu Rade, Komisii a národným parlamentom.

Pozmeňujúci návrh		1

Návrh smernice
Odôvodnenie 1
	

	Text predložený Komisiou
	Pozmeňujúci návrh

	(1)	V Únii v súčasnosti neexistuje spoločný prístup k výpočtu základu dane pre podniky. Podniky v Únii preto musia v každom členskom štáte, v ktorom pôsobia, dodržiavať súlad s odlišným systémom dane z príjmov právnických osôb.
	(1)	V Únii v súčasnosti neexistuje spoločný prístup k výpočtu základu dane pre podniky. Podniky v Únii preto musia v každom členskom štáte, v ktorom pôsobia, dodržiavať súlad s odlišným systémom dane z príjmov právnických osôb. Napríklad v roku 2023 sa podľa výročnej správy o zdaňovaní za rok 2024 zákonné sadzby dane z príjmov právnických osôb v jednotlivých členských štátoch líšili od 10 % do 31,5 % (a od 9 % do 29 %, pričom sa zohľadnili schémy daňovej podpory zavedené vládami).



Pozmeňujúci návrh		2
Návrh smernice
Odôvodnenie 2
	

	Text predložený Komisiou
	Pozmeňujúci návrh

	(2)	Existencia 27 rôznych systémov dane z príjmov právnických osôb v Únii komplikuje podnikom dodržiavanie daňových predpisov a vedie k nekalej súťaži. Táto situácia je dnes viditeľnejšia, keďže globalizácia a digitalizácia hospodárstva výrazne zmenili vnímanie hraníc medzi jednotlivými krajinami, ako aj obchodné modely. Pokusy vlád prispôsobiť sa tejto novej realite priniesli roztrieštenú reakciu členských štátov, čo viedlo k ďalším narušeniam vnútorného trhu. Rozličné právne rámce zároveň nevyhnutne znamenajú aj rôznu prax daňových správ v jednotlivých členských štátoch. Často to zahŕňa dlhé postupy, ktoré sú typicky nepredvídateľné a nekonzistentné a spájajú sa s vysokými nákladmi na dodržiavanie predpisov.
	(2)	Existencia 27 rôznych systémov dane z príjmov právnických osôb v Únii komplikuje podnikom dodržiavanie daňových predpisov, vedie k nekalej súťaži a môže viesť k dvojitému zdaneniu, vyhýbaniu sa daňovým povinnostiam a dvojitému nezdaneniu. Podľa výročnej správy o zdaňovaní za rok 2024 sa straty príjmov v dôsledku presunu ziskov podnikov odhadovali na 20 % všetkých príjmov z dane z príjmov právnických osôb vybraných v roku 2022 v Únii, čo by predstavovalo približne 100 miliárd EUR v nominálnej hodnote. Tieto javy sú dnes viditeľnejšie, keďže globalizácia a digitalizácia hospodárstva výrazne zmenili vnímanie hraníc medzi jednotlivými krajinami, ako aj obchodné modely. Pokusy vlád prispôsobiť sa tejto novej realite priniesli roztrieštenú reakciu členských štátov, čo viedlo k ďalším narušeniam vnútorného trhu. Rozličné právne rámce zároveň nevyhnutne znamenajú aj rôznu prax daňových správ v jednotlivých členských štátoch. Často to zahŕňa dlhé postupy, ktoré sú typicky nepredvídateľné a nekonzistentné a spájajú sa s vysokými nákladmi na dodržiavanie predpisov, čo môže mať vplyv na cezhraničné investície. Takáto zložitosť môže brzdiť rozširovanie podnikov na vnútornom trhu, čo má ďalšie negatívne vplyvy na inovácie, konkurencieschopnosť a pracovné miesta. Preto je potrebný spoločný prístup, a to nielen na zabezpečenie spravodlivého a účinného zdaňovania, ale aj na posilnenie integrity a konkurencieschopnosti spoločností pôsobiacich na vnútornom trhu.



Pozmeňujúci návrh		3
Návrh smernice
Odôvodnenie 3
	

	Text predložený Komisiou
	Pozmeňujúci návrh

	(3)	Napriek odlišným koncepciám majú jednotlivé systémy dane z príjmov právnických osôb podobné základné prvky, keďže sa nimi stanovujú pravidlá smerujúce k rovnakým cieľom, a to dospieť k základu dane pre podniky. V tejto súvislosti by bolo pre podniky pôsobiace na vnútornom trhu dôležité, aby členské štáty zaviedli spoločný právny rámec na harmonizáciu základných prvkov systémov dane z príjmov právnických osôb s cieľom zjednodušiť daňové pravidlá a zabezpečiť spravodlivú hospodársku súťaž.
	(3)	Napriek odlišným koncepciám majú jednotlivé systémy dane z príjmov právnických osôb podobné základné prvky, keďže sa nimi stanovujú pravidlá smerujúce k rovnakým cieľom, a to dospieť k základu dane pre podniky. Aby sa v tejto súvislosti podporilo riadne fungovanie vnútorného trhu, podoba daňového prostredia pre podniky v Únii by sa mala vytvárať v súlade so zásadou, že spoločnosti odvádzajú spravodlivý podiel dane v jurisdikciách, kde vytvárajú zisk. Preto by bolo pre podniky pôsobiace na vnútornom trhu dôležité, aby členské štáty zaviedli spoločný právny rámec na harmonizáciu základných prvkov systémov dane z príjmov právnických osôb s cieľom zjednodušiť daňové pravidlá, znížiť administratívnu záťaž, zabezpečiť spravodlivú hospodársku súťaž, zvýšiť právnu istotu pre spoločnosti pôsobiace cezhranične a bojovať proti vyhýbaniu sa daňovým povinnostiam. Rozsah takejto harmonizácie by sa mal prísne obmedziť na kritériá a subjekty uvedené v tejto smernici, zatiaľ čo sadzba dane a politiky presadzovania práva zostávajú na členských štátoch v rámci smernice Rady (EÚ) 2022/25231a.

	
	________________

	
	1a. Smernica Rady (EÚ) 2022/2523 z 15. decembra 2022 o zabezpečení globálnej minimálnej úrovne zdanenia nadnárodných skupín podnikov a veľkých vnútroštátnych skupín v Únii (Ú. v. EÚ L 328, 22.12.2022, s. 1, ELI: http://data.europa.eu/eli/dir/2022/2523/oj).



Pozmeňujúci návrh		4

Návrh smernice
Odôvodnenie 3 a (nové)
	

	Text predložený Komisiou
	Pozmeňujúci návrh

	
	(3a)	Harmonizáciou základu dane z príjmov právnických osôb prostredníctvom spoločného súboru pravidiel sa zlepšuje transparentnosť, čím sa podporuje spravodlivejšie a zdravšie daňové prostredie v Únii, ktoré sa opiera najmä o nadobudnutie účinnosti smernice (EÚ) 2022/2523 o globálnej minimálnej úrovni zdaňovania a prispieva k posilneniu celkovej konkurencieschopnosti Únie, ako aj záväzku Únie dodržiavať medzinárodne dohodnuté normy.



Pozmeňujúci návrh		5

Návrh smernice
Odôvodnenie 4 a (nové)
	

	Text predložený Komisiou
	Pozmeňujúci návrh

	
	(4a)	S cieľom zabezpečiť právnu istotu a zabrániť nadmernému administratívnemu zaťaženiu nadnárodných skupín podnikov by sa táto smernica mala zamerať na súdržnosť s medzinárodným vývojom v oblasti daní, najmä s vývojom v oblasti daní, o ktorý sa usiluje inkluzívny rámec OECD/G20 vrátane prvého a druhého piliera, pričom by sa mali zohľadniť aj pozície prijaté kľúčovými medzinárodnými partnermi a členskými štátmi vrátane rozhodnutí zachovať dohodnuté záväzky alebo sa od nich oslobodiť. V prípade potreby by si Únia však mala zachovať dostatočnú flexibilitu na určenie svojho vlastného alokačného mechanizmu, s cieľom znížiť zaťaženie spojené s dodržiavaním predpisov a zmierniť riziko dvojitého alebo viacnásobného zdanenia.



Pozmeňujúci návrh		6

Návrh smernice
Odôvodnenie 4 b (nové)
	

	Text predložený Komisiou
	Pozmeňujúci návrh

	
	(4b)	Komisia a členské štáty by mali zabezpečiť súdržnosť a zosúladenie tejto smernice so vzorovými pravidlami OECD/G20 a so smernicou (EÚ) 2022/2523. Vždy, keď je to možné, by Komisia a členské štáty mali vykladať pojmy v tejto smernici so zreteľom na zásady a pravidlá stanovené v smernici (EÚ) 2022/2523.



Pozmeňujúci návrh		7
Návrh smernice
Odôvodnenie 5
	

	Text predložený Komisiou
	Pozmeňujúci návrh

	(5)	Prostredie pre podnikanie na vnútornom trhu by sa malo zatraktívniť tak, aby stimulovalo rast a investície v Únii. Na tento účel by sa za prioritu malo považovať prijatie spoločného rámca pravidiel zdaňovania príjmov právnických osôb, vďaka ktorému by sa podnikom uľahčilo dodržiavanie takýchto pravidiel v prípade, že pôsobia cezhranične, a zároveň by sa podporili tie podniky, ktoré chcú ďalej expandovať do zahraničia. Očakáva sa, že jednotný súbor pravidiel zdaňovania príjmov právnických osôb pre medzinárodnú činnosť povedie k väčšej daňovej istote a nižšiemu počtu daňových sporov, keďže by sa ním riešili narušenia a znížil by sa počet prípadov dvojitého a nadmerného zdanenia. Vzhľadom na to, že udržateľnosť príjmov z dane má kľúčový význam pre rozpočty členských štátov, a to aj pokiaľ ide o to, aby mohli investovať do infraštruktúry, výskumu a vývoja a poskytovať verejné služby, bolo by okrem toho veľmi dôležité zabezpečiť, aby sa rozdeľovanie výnosov v budúcnosti uskutočňovalo v súlade s nástrojom založeným na spoľahlivých parametroch, ktoré nemožno zneužiť.
	(5)	Prostredie pre podnikanie na vnútornom trhu by sa malo zatraktívniť tak, aby stimulovalo rast a investície v Únii. Na tento účel by sa za prioritu malo považovať prijatie spoločného rámca pravidiel zdaňovania príjmov právnických osôb, vďaka ktorému by sa podnikom uľahčilo dodržiavanie takýchto pravidiel v prípade, že pôsobia cezhranične, a zároveň by sa podporili tie podniky, ktoré chcú ďalej expandovať do zahraničia, a takisto by sa podporilo podnikanie na vnútornom trhu. Očakáva sa, že jednotný súbor pravidiel zdaňovania príjmov právnických osôb pre medzinárodnú činnosť povedie k väčšej daňovej istote a nižšiemu počtu daňových sporov, keďže by sa ním riešili narušenia a znížil by sa počet prípadov dvojitého zdanenia a nezdanenia. Znamená to menej príležitostí na zneužívanie niektorých osobitných vnútroštátnych daňových ustanovení v celoeurópskom kontexte. Vzhľadom na to, že udržateľnosť príjmov z dane má kľúčový význam pre rozpočty členských štátov, a to aj pokiaľ ide o to, aby mohli investovať do infraštruktúry, výskumu a vývoja, bezpečnosti a obrany, zelenej a sociálnej transformácie a poskytovať verejné služby, najmä pre najzraniteľnejšie domácnosti, je nevyhnutné navrhnúť v Únii pravidlá určovania zisku, ktoré nepovedú k nižším príjmom pre členské štáty. Okrem toho by bolo veľmi dôležité zabezpečiť, aby sa rozdeľovanie výnosov v budúcnosti uskutočňovalo v súlade s nástrojom založeným na spoľahlivých parametroch, ktoré nemožno zneužiť.



Pozmeňujúci návrh		8
Návrh smernice
Odôvodnenie 7
	

	Text predložený Komisiou
	Pozmeňujúci návrh

	(7)	Hoci prahová hodnota by sa určovala na základe kombinovaných výnosov skupiny na globálnom základe, pôsobnosť ustanovení by sa mala obmedziť na členov skupiny pôsobiacich na vnútornom trhu, keďže právo Únie sa uplatňuje len v Únii a nie je záväzné pre nečlenské štáty. Preto by sa mala zohľadniť len tá podskupina takejto skupiny, ktorá pôsobí v Únii. Zahŕňala by spoločnosti, ktoré sú rezidentmi na daňové účely v členskom štáte, ich stále prevádzkarne pôsobiace v členskom štáte, ako aj stále prevádzkarne spoločností z tretích krajín v rámci tej istej skupiny, ktoré sa nachádzajú v Únii. Keďže koncepcia stálej prevádzkarne sa rieši v rámci dvojstranných daňových zmlúv a vnútroštátnych právnych predpisov, hoci jej vymedzenie obsahuje niektoré spoločné zásady, z celosvetového hľadiska stále existuje určitá miera rozdielnosti. Preto by bolo pragmatické spoliehať sa na existujúce zmluvy o zamedzení dvojitého zdanenia a vnútroštátne pravidlá členských štátov a nesnažiť sa o úplnú harmonizáciu prostredníctvom sekundárneho práva Únie.
	(7)	Hoci prahová hodnota by sa určovala na základe kombinovaných výnosov skupiny na globálnom základe, pôsobnosť ustanovení by sa mala obmedziť na členov skupiny pôsobiacich na vnútornom trhu, keďže právo Únie sa uplatňuje len v Únii a nie je záväzné pre nečlenské štáty. Preto by sa mala zohľadniť len tá podskupina takejto skupiny, ktorá pôsobí v Únii. Zahŕňala by spoločnosti, ktoré sú rezidentmi na daňové účely v členskom štáte, ich stále prevádzkarne vrátane akejkoľvek významnej hospodárskej prítomnosti pôsobiace v členskom štáte, ako aj stále prevádzkarne spoločností z tretích krajín v rámci tej istej skupiny, ktoré sa nachádzajú v Únii. 



Pozmeňujúci návrh		9
Návrh smernice
Odôvodnenie 7 a (nové)
	

	Text predložený Komisiou
	Pozmeňujúci návrh

	
	(7a)	Únia by mala viesť medzinárodné diskusie o príprave medzinárodného zdaňovania právnických osôb na budúcnosť a aktívne sa na nich zúčastňovať, a to aj podporou určitej formy harmonizácie pravidiel a priradenia základu dane veľkým nadnárodným spoločnostiam.



Pozmeňujúci návrh		10
Návrh smernice
Odôvodnenie 8 a (nové)
	

	Text predložený Komisiou
	Pozmeňujúci návrh

	
	(8a)	V tejto smernici by sa mali stanoviť pravidlá, ktorými sa rozširuje pojem stálej prevádzkarne tak, aby zahŕňal významnú hospodársku prítomnosť, prostredníctvom ktorej sa úplne alebo čiastočne vykonáva obchodná činnosť. Základným cieľom je zlepšiť odolnosť vnútorného trhu ako celku, aby sa mohli riešiť daňové výzvy v digitálnom hospodárstve. Väčší význam služieb, ktorý urýchlila digitalizácia hospodárstva, viedol k nedávnym návrhom, ktoré sú uvedené v návrhu OECD/G20 prvého piliera, na vymedzenie „významnej hospodárskej prítomnosti“ ako zdaniteľného nexu na základe čisto kvantitatívnej prahovej hodnoty obratu v ktorejkoľvek krajine s cieľom zachytiť všetky odvetvia a zabezpečiť jednoduchosť. Uvedený cieľ nemožno uspokojivo dosiahnuť na úrovni jednotlivých členských štátov, pretože digitálne spoločnosti môžu pôsobiť cezhranične bez toho, aby mali fyzickú prítomnosť v niektorej jurisdikcii, a preto sú potrebné pravidlá na zaručenie toho, že digitálne spoločnosti budú platiť dane v jurisdikciách, kde vytvárajú zisk tým, že poskytujú služby alebo predávajú výrobky (ďalej len „obrat“).



Pozmeňujúci návrh		11
Návrh smernice
Odôvodnenie 8 b (nové)
	

	Text predložený Komisiou
	Pozmeňujúci návrh

	
	(8b)	S cieľom stanoviť spoľahlivé vymedzenie zdaniteľného nexu podniku v členskom štáte bez ohľadu na to, či je podnik digitálny alebo nie, je potrebné, aby takéto vymedzenie vychádzalo z výnosov z akéhokoľvek predaja, a to aj z poskytnutých digitálnych služieb. Vymedzenie uvedené v tejto smernici je totožné s vymedzením dohodnutým v rámci návrhu OECD/G20 prvého piliera, aby sa zabezpečil súlad medzi touto smernicou a uvedeným medzinárodným rámcom. Únia by mala ísť príkladom v diskusii o medzinárodnej daňovej reforme s cieľom poskytnúť daňovníkom istotu. S cieľom zabezpečiť konzistentnosť môže Komisia okrem toho vydať odporúčania na podporu úprav dohovorov členských štátov o zamedzení dvojitého zdanenia s jurisdikciami mimo Únie s cieľom zabezpečiť, aby sa koncepcia stálej prevádzkarne vrátane významnej hospodárskej prítomnosti a súvisiace pravidlá prideľovania zisku uplatňovali spôsobom, ktorý je v súlade s medzinárodne dohodnutými normami.



Pozmeňujúci návrh		12
Návrh smernice
Odôvodnenie 9
	

	Text predložený Komisiou
	Pozmeňujúci návrh

	(9)	Cieľ zjednodušiť súčasné pravidlá vyzdvihuje význam plánovanej iniciatívy. Pravidlá výpočtu základu dane by preto mali vychádzať z uplatnenia obmedzeného radu daňových úprav na účtovné závierky každého člena skupiny. Tieto obmedzené úpravy by predstavovali spoločné úpravy, ktoré sú potrebné na prepočítanie účtovnej závierky na základ dane. Vzhľadom na potrebu zosúladenia so smernicou (EÚ) 2022/2523 by úpravy mali byť v súlade s daným rámcom, čím by sa malo zároveň uľahčiť vykonávanie pre členské štáty a podniky, ktoré by už boli oboznámené so všeobecnými zásadami.
	(9)	Cieľ zjednodušiť súčasné pravidlá vyzdvihuje význam plánovanej iniciatívy, ktorou sa zlepší efektívnosť a konkurencieschopnosť vnútorného trhu. Pravidlá výpočtu základu dane by preto mali vychádzať z uplatnenia obmedzeného radu daňových úprav na účtovné závierky každého člena skupiny. Tieto obmedzené úpravy by predstavovali spoločné úpravy, ktoré sú potrebné na prepočítanie účtovnej závierky na základ dane. Vzhľadom na potrebu zosúladenia so smernicou (EÚ) 2022/2523 by úpravy mali byť v súlade s daným rámcom, čím by sa malo zároveň uľahčiť vykonávanie pre členské štáty a podniky, ktoré by už boli oboznámené so všeobecnými zásadami. V uvedenom rámci by sa mala zohľadniť platba dorovnávacej dane splatnej v súlade so smernicou (EÚ) 2022/2523 alebo pri uplatňovaní kvalifikovanej vnútroštátnej dorovnávacej dane, ako sa uvádza v uvedenej smernici, alebo akejkoľvek inej alternatívnej minimálnej dane uznanej na medzinárodnom fóre, ako je OECD.



Pozmeňujúci návrh		13

Návrh smernice
Odôvodnenie 10
	

	Text predložený Komisiou
	Pozmeňujúci návrh

	(10)	Keďže v záujme zjednodušenia sa ako východiskový bod na výpočet základu dane každého člena skupiny použijú finančné účty, treba skoncipovať daňové pravidlá tak, aby sa čo najviac približovali finančnému účtovníctvu. V prípadoch, keď je to možné, by sa zaobchádzanie s majetkom alebo záväzkom z hľadiska finančného účtovníctva na účely zdanenia nemenilo, a teda by sa nevyžadovali žiadne úpravy. V tejto súvislosti treba zároveň zabezpečiť, aby sa v súlade s princípmi zdaňovania zaobchádzalo s inými prvkami základu dane na daňové účely inak, než im prináleží v rámci finančného účtovníctva.
	(10)	Keďže v záujme zjednodušenia sa ako východiskový bod na výpočet základu dane každého člena skupiny použijú finančné účty, treba skoncipovať daňové pravidlá tak, aby sa čo najviac približovali finančnému účtovníctvu. V prípadoch, keď je to možné, by sa zaobchádzanie s majetkom alebo záväzkom z hľadiska finančného účtovníctva na účely zdanenia nemenilo, a teda by sa nevyžadovali žiadne úpravy. V tejto súvislosti treba zároveň zabezpečiť, aby sa v súlade s princípmi zdaňovania zaobchádzalo s inými prvkami základu dane na daňové účely inak, než im prináleží v rámci finančného účtovníctva. S cieľom zabezpečiť súlad s medzinárodnými daňovými postupmi, ako sú postupy v rámci druhého piliera, by táto smernica mala umožniť väčšiu flexibilitu pri výbere štandardov finančného účtovníctva používaných na určenie predbežného daňového výsledku.



Pozmeňujúci návrh		14
Návrh smernice
Odôvodnenie 10 a (nové)
	

	Text predložený Komisiou
	Pozmeňujúci návrh

	
	(10a)	V záujme dosiahnutia cieľa zjednodušeného daňového rámca a aby sa touto smernicou primerane dopĺňala smernica Rady (EÚ) .../...1a+, by pravidlá odpočítateľnosti úrokov stanovené v tejto smernici mali byť v príslušných prípadoch v súlade s pravidlami stanovenými v smernici (EÚ) .../...++.

	
	_______________

	
	1a Smernica Rady (EÚ) .../... z ... o stanovení pravidiel týkajúcich sa úľavy na zníženie zvýhodňovania dlhu voči vlastnému imaniu a obmedzenia odpočítateľnosti úrokov na účely dane z príjmov právnických osôb (Ú. v. EÚ L, ..., ELI: ...).

	
	+ Úradný vestník: vložte, prosím, do textu číslo smernice, ktoré obsahuje dokument 2022/0154(CNS), a do poznámky pod čiarou vložte číslo, názov, dátum tejto smernice a odkaz na túto smernicu v úradnom vestníku.

	
	++ Úradný vestník: vložte, prosím, do textu číslo smernice uvedenej v dokumente 2022/0154(CNS).



Pozmeňujúci návrh		15

Návrh smernice
Odôvodnenie 10 b (nové)
	

	Text predložený Komisiou
	Pozmeňujúci návrh

	
	(10b)	S cieľom zaručiť minimálnu úroveň zdaňovania licenčných poplatkov by sa malo zaviesť pravidlo o obmedzení zahrnutia licenčných poplatkov pre členov skupiny BEFIT v súlade s pravidlom o podliehaní dani1a, ako sa navrhuje v inkluzívnom rámci OECD/G20 v druhom pilieri.

	
	_________________

	
	1a OECD (2023). Daňové výzvy vyplývajúce z digitalizácie hospodárstva – podliehajúce daňovému pravidlu (druhý pilier): Inclusive Framework on BEPS, OECD/G20 Base Erosion and Profit Shifting Project (Daňové výzvy vyplývajúce z digitalizácie hospodárstva – pravidlo o podliehaní dani (druhý pilier): Inkluzívny rámec pre BEPS, Projekt OECD/G20 o narúšaní základu dane a presunu ziskov), OECD Publishing, Paríž, https://doi.org/10.1787/9afd6856-en.



Pozmeňujúci návrh		16

Návrh smernice
Odôvodnenie 10 c (nové)
	

	Text predložený Komisiou
	Pozmeňujúci návrh

	
	(10c)	Spravodlivejšie zdaňovanie pasívnych príjmov si vyžaduje aj spoľahlivé pravidlá pre kontrolované zahraničné spoločnosti platné pre členov skupiny BEFIT, aby boli odolnejšie voči presunu ziskov.



Pozmeňujúci návrh		17
Návrh smernice
 Odôvodnenie 11 a (nové)
	

	Text predložený Komisiou
	Pozmeňujúci návrh

	
	(11a)	S cieľom podporiť investície, dosiahnuť udržateľnú transformáciu a posilniť schopnosť Únie predchádzať vznikajúcim hrozbám a krízam a reagovať na ne by členské štáty mali prijať cielený režim zrýchleného odpisovania s cieľom motivovať spoločnosti, aby uskutočnili potrebné investície na realizáciu dvojakej transformácie a posilnili svoju odolnosť. Tento dočasný režim by mal stimulovať udržateľný hospodársky rast, vytvárať pracovné miesta, zvyšovať bezpečnosť Únie, a to aj v digitálnom a energetickom sektore, a podporovať inovácie v oblasti udržateľných technológií. Na účely uvedenia týchto stimulov do praxe a zabezpečenia jednotného prístupu na celom vnútornom trhu by Komisia mala byť poverená prijímaním vykonávacích aktov.



Pozmeňujúci návrh		18
Návrh smernice
Odôvodnenie 12
	

	Text predložený Komisiou
	Pozmeňujúci návrh

	(12)	V záujme dosiahnutia kľúčového cieľa, ktorým je vytvorenie zjednodušeného rámca dane z príjmov právnických osôb, by sa predbežné daňové výsledky každého člena skupiny mali agregovať do jedného spoločného základu dane s cieľom následne priradiť tento základ oprávneným členom skupiny. Daňovými úpravami účtovnej závierky by sa získali predbežné daňové výsledky každého člena skupiny. Tieto výsledky by sa potom agregovali, čo by umožnilo cezhraničný odpočet strát medzi členmi skupiny BEFIT, a následne by sa súhrnný základ dane priradil členom skupiny na základe prechodného pravidla priraďovania; vytvorili by sa tak podmienky pre zavedenie trvalého mechanizmu. Tento trvalý mechanizmus by mohol vychádzať z rozdeľovania na základe vzorca a vďaka nemu by už nebolo nutné, aby vnútroskupinové transakcie v rámci skupiny BEFIT boli v súlade s princípom nezávislého vzťahu. Jeho výhodou by bolo využívanie novších údajov zo správ podľa jednotlivých krajín a informácií zhromaždených počas prechodného obdobia. Umožní sa tým aj dôkladnejšie posúdenie vplyvu, ktorý by podľa očakávaní mala mať implementácia dvojpilierového prístupu na vnútroštátne základy dane a základy dane skupiny BEFIT. Týmto spôsobom by sa stále mohol dosiahnuť kľúčový cieľ daňovej neutrality na vnútornom trhu, čím by sa znížil počet prípadov dvojitého a nadmerného zdanenia a zvýšila by sa daňová istota v snahe o zníženie počtu daňových sporov.
	(12)	V záujme dosiahnutia kľúčového cieľa, ktorým je vytvorenie zjednodušeného rámca dane z príjmov právnických osôb, by sa predbežné daňové výsledky každého člena skupiny mali agregovať do jedného spoločného základu dane s cieľom následne priradiť tento základ oprávneným členom skupiny. Takýto rámec by mal byť pre podniky jednoduchý a nemal by pre ne predstavovať žiadne nové zaťaženie. Daňovými úpravami účtovnej závierky by sa získali predbežné daňové výsledky každého člena skupiny. Tieto výsledky by sa potom agregovali, čo by umožnilo obmedzený cezhraničný odpočet strát medzi členmi skupiny BEFIT, a následne by sa súhrnný základ dane priradil členom skupiny na základe prechodného pravidla priraďovania; vytvorili by sa tak podmienky pre zavedenie trvalého mechanizmu. Trvalý mechanizmus by mal vychádzať z rozdeľovania na základe vzorca zahŕňajúceho okrem iného štyri súbory konkrétnych faktorov: práca, majetok, obrat a digitálna prítomnosť. Vďaka nemu by už nebolo nutné, aby vnútroskupinové transakcie v rámci skupiny BEFIT boli v súlade s princípom nezávislého vzťahu. Jeho výhodou by bolo využívanie novších údajov zo správ podľa jednotlivých krajín a informácií zhromaždených počas prechodného obdobia. Umožní sa tým aj dôkladnejšie posúdenie vplyvu, ktorý by podľa očakávaní mala mať implementácia dvojpilierového prístupu na vnútroštátne základy dane a základy dane skupiny BEFIT, čím sa znížia náklady spoločností na dodržiavanie daňových predpisov. Týmto spôsobom by sa stále mohol dosiahnuť kľúčový cieľ daňovej neutrality na vnútornom trhu, čím by sa znížil počet prípadov dvojitého zdanenia a dvojitého nezdanenia a zvýšila by sa daňová istota v snahe o zníženie počtu daňových sporov. Vzhľadom na vyvíjajúci sa medzinárodný daňový vývoj a neisté vykonávanie prvého piliera kľúčovými jurisdikciami je nevyhnutné, aby si Únia zachovala flexibilitu pri vývoji autonómneho, spravodlivého a hospodársky vyváženého alokačného mechanizmu.



Pozmeňujúci návrh		19
Návrh smernice
Odôvodnenie 14
	

	Text predložený Komisiou
	Pozmeňujúci návrh

	(14)	V záujme poskytnutia priestoru pre rast a investície by sa členským štátom takisto umožnilo, aby individuálne uplatňovali dodatočné úpravy po priradení (napr. daňové zaobchádzanie s príspevkami na dôchodkové poistenie) v oblastiach, na ktoré sa nevzťahuje spoločný rámec. Členské štáty by tiež mohli svoj priradený podiel ďalej upravovať bez stropu, a to s cieľom zabezpečiť, aby si členské štáty mohli v tejto oblasti zvoliť svoju vnútroštátnu politiku. Navyše, smernicou (EÚ) 2022/2523 by sa účinne stanovil strop, ktorým by sa skutočne zabezpečilo, aby efektívna sadzba dane bola aspoň 15 %.
	(14)	V záujme poskytnutia priestoru pre rast a investície by sa členským štátom takisto umožnilo, aby individuálne uplatňovali dodatočné úpravy po priradení (napr. daňové zaobchádzanie s príspevkami na dôchodkové poistenie) v oblastiach, na ktoré sa nevzťahuje spoločný rámec. Členské štáty by tiež mohli svoj priradený podiel ďalej upravovať bez stropu, a to s cieľom zabezpečiť, aby si členské štáty mohli v tejto oblasti zvoliť svoju vnútroštátnu politiku, napríklad na vytváranie efektívneho využívania zdrojov, stimulovanie investícií a vytváranie pracovných miest. Takéto dodatočné úpravy môžu zahŕňať odpočty, úľavy, daňové úľavy alebo iné vnútroštátne opatrenia v oblasti dane z príjmov právnických osôb vrátane opatrení na podporu výskumu a vývoja alebo iné politické ciele za predpokladu, že sa takéto opatrenia vzťahujú len na pridelený podiel základu dane a nemajú vplyv na konsolidovaný základ dane alebo mechanizmus prideľovania podľa tejto smernice. Úprava po priradení by sa však mala zamerať na daňové stimuly založené na vstupe. Členské štáty by sa mali zdržať poskytovania daňových stimulov založených na výstupe, ako sú patentové kolónky a iné režimy duševného vlastníctva.



Pozmeňujúci návrh		20
Návrh smernice
Odôvodnenie 14 a (nové)
	

	Text predložený Komisiou
	Pozmeňujúci návrh

	
	(14a)	Komisia a členské štáty by mali zabezpečiť súdržnosť a zosúladenie tejto smernice so vzorovými pravidlami OECD/G20 a so smernicou (EÚ) 2022/2523, najmä pokiaľ ide o výpočet efektívnej sadzby dane podľa jednotlivých krajín, ktorý by mohol byť narušený cezhraničným odpočtom strát medzi členmi skupiny BEFIT stanoveným v tejto smernici. Tento aspekt by sa mal posúdiť pri revízii tejto smernice.



Pozmeňujúci návrh		21
Návrh smernice
Odôvodnenie 15
	

	Text predložený Komisiou
	Pozmeňujúci návrh

	(15)	Niektoré členské štáty prevádzkujú systémy dane z príjmov právnických osôb založené na zásadách, ktoré sa líšia od najbežnejšieho prístupu, ako napríklad daňové systémy založené na distribúcii. Preto je mimoriadne dôležité zaviesť potrebné úpravy, aby sa zabezpečila funkčná interakcia s týmito systémami. Riešením by mohli byť určité úpravy po priradení. Tieto úpravy by spočívali v tom, že časť, ktorá by bola priradená členovi skupiny v rámci systému založeného na distribúcii, by sa musela upraviť úmerne k rozdeleniam, ktoré sa uskutočnili počas daného finančného roka. Podstata daňového systému založeného na distribúcii by sa v plnej miere zachovala, keďže rozdeľovanie zisku predstavuje časový bod na zdanenie priradenej časti a náležité určenie toho, koľko z tejto časti by sa malo zdaniť. V tejto súvislosti by sa malo uvažovať o zavedení mechanizmu prenosu do budúcich období, aby sa zabezpečilo, že priradená časť, ktorá nie je zdanená v bežnom roku, bude zdanená v nasledujúcich rokoch.
	(15)	Niektoré členské štáty prevádzkujú systémy dane z príjmov právnických osôb založené na zásadách, ktoré sa líšia od najbežnejšieho prístupu, ako napríklad daňové systémy založené na distribúcii. Preto je mimoriadne dôležité zaviesť potrebné úpravy, aby sa zabezpečila funkčná interakcia s týmito systémami, a nevytvárať rozpor medzi týmito dvoma systémami, ktorý by odrádzal od zakladania podnikov. Riešením by mohli byť určité úpravy po priradení. Tieto úpravy by spočívali v tom, že časť, ktorá by bola priradená členovi skupiny v rámci systému založeného na distribúcii, by sa musela upraviť úmerne k rozdeleniam, ktoré sa uskutočnili počas daného finančného roka. Podstata daňového systému založeného na distribúcii by sa v plnej miere zachovala, keďže rozdeľovanie zisku predstavuje časový bod na zdanenie priradenej časti a náležité určenie toho, koľko z tejto časti by sa malo zdaniť. V tejto súvislosti by sa malo uvažovať o zavedení mechanizmu prenosu do budúcich období, aby sa zabezpečilo, že priradená časť, ktorá nie je zdanená v bežnom roku, bude zdanená v nasledujúcich rokoch. Možné zahrnutie daňových systémov založených na distribúcii do rozsahu pôsobnosti tejto smernice by sa malo posúdiť po piatich rokoch.



Pozmeňujúci návrh		22
Návrh smernice
Odôvodnenie 17
	

	Text predložený Komisiou
	Pozmeňujúci návrh

	(17)	Spoločný rámec zdaňovania právnických osôb by nevyhnutne zahŕňal systém správy, ktorým by sa v ideálnom prípade mal zabezpečiť určitý stupeň daňovej istoty a zjednodušenia. Na to, aby sa podporila jednotnosť, by systém správy musel stavať na dôležitosti prevádzkovania centralizovaného referenčného bodu, ktorý by riešil viaceré spoločné otázky, ako je napríklad oznámenie s informáciami za celú skupinu, a zabezpečoval primeraný stupeň koordinácie a spolupráce medzi vnútroštátnymi daňovými správami. Systém správy by mal zároveň plne rešpektovať daňovú suverenitu daného štátu, keďže miestne daňové priznania, kontroly a urovnávanie sporov by museli zostať predovšetkým na úrovni členských štátov.
	(17)	Spoločný rámec zdaňovania právnických osôb by nevyhnutne zahŕňal systém správy, ktorým by sa v ideálnom prípade mal zabezpečiť určitý stupeň daňovej istoty a zjednodušenia. Na to, aby sa podporila jednotnosť, by systém správy musel stavať na dôležitosti prevádzkovania centralizovaného referenčného bodu, ktorý by riešil viaceré spoločné otázky, ako je napríklad oznámenie s informáciami za celú skupinu, a zabezpečoval primeraný stupeň dôvernosti a bezpečnosti, ako aj koordinácie a spolupráce medzi vnútroštátnymi daňovými správami. Systém správy by mal zároveň počas prechodu plne rešpektovať daňovú suverenitu daného štátu, keďže miestne daňové priznania, kontroly a urovnávanie sporov by museli zostať predovšetkým na úrovni členských štátov.



Pozmeňujúci návrh		23
Návrh smernice
Odôvodnenie 18
	

	Text predložený Komisiou
	Pozmeňujúci návrh

	(18)	S cieľom zabezpečiť správne vykonávanie a presadzovanie pravidiel spoločného rámca by členské štáty mali stanoviť pravidlá týkajúce sa sankcií uplatniteľných pri porušení vnútroštátnych ustanovení prijatých podľa tejto smernice. Takéto sankcie by mali byť účinné, primerané a odrádzajúce.
	(18)	S cieľom zabezpečiť správne vykonávanie a presadzovanie pravidiel spoločného rámca by členské štáty mali stanoviť pravidlá týkajúce sa sankcií uplatniteľných pri porušení vnútroštátnych ustanovení prijatých podľa tejto smernice. Takéto sankcie by mali byť účinné, primerané a odrádzajúce. Tieto sankcie by sa mali stanoviť v minimálnej výške 0,1 % obratu skupiny BEFIT v prípade, že sa zodpovedajúcim spôsobom nepodá oznámenie s informáciami skupiny BEFIT, a v prípade zámerného nesprávneho podania oznámenia s informáciami skupiny BEFIT.



Pozmeňujúci návrh		24

Návrh smernice
Odôvodnenie 18 a (nové)
	

	Text predložený Komisiou
	Pozmeňujúci návrh

	
	(18a)	Kľúčovým pilierom na zlepšenie dodržiavania daňových predpisov v oblasti dane z príjmov právnických osôb je vytvorenie komplexného systému jednotného kontaktného miesta, ktorý umožní podnikom plniť si daňové povinnosti vo všetkých členských štátoch prostredníctvom jednotného, zjednodušeného rozhrania, čím sa zníži administratívna záťaž, zabezpečí konzistentné presadzovanie a zvýši právna istota na vnútornom trhu.




Pozmeňujúci návrh		25
Návrh smernice
Odôvodnenie 19
	

	Text predložený Komisiou
	Pozmeňujúci návrh

	(19)	V záujme optimalizácie prínosov vyplývajúcich zo zavedenia spoločného právneho rámca na výpočet základu dane z príjmov právnických osôb na vnútornom trhu by uplatňovanie pravidiel malo byť voliteľné pre skupiny vrátane skupín MSP, ktoré dosahujú ročné kombinované výnosy nižšie ako 750 000 000 EUR, pokiaľ vypracúvajú konsolidovanú účtovnú závierku a majú zdaniteľnú prítomnosť v Únii. Keďže uplatňovanie daných pravidiel by bolo pre menšie skupiny dobrovoľné, zo zjednodušenia, ktoré ponúka spoločný rámec, by malo mať úžitok viac skupín s cezhraničnými štruktúrami a činnosťami.
	(19)	V záujme optimalizácie prínosov vyplývajúcich zo zavedenia spoločného právneho rámca na výpočet základu dane z príjmov právnických osôb na vnútornom trhu by uplatňovanie pravidiel malo byť voliteľné pre skupiny vrátane skupín MSP, ktoré dosahujú ročné kombinované výnosy nižšie ako 750 000 000 EUR, pokiaľ vypracúvajú konsolidovanú účtovnú závierku a majú zdaniteľnú prítomnosť v Únii. Keďže uplatňovanie daných pravidiel by bolo pre menšie skupiny dobrovoľné, zo zjednodušenia, ktoré ponúka spoločný rámec, by malo mať úžitok viac skupín s cezhraničnými štruktúrami a činnosťami. Spoločnostiam, ktoré sa rozhodnú, že sa na ne bude vzťahovať táto smernica, by členské štáty a Komisia mali poskytnúť technickú pomoc na dosiahnutie súladu s novými pravidlami, a teda na podporu ich cezhraničných činností.



Pozmeňujúci návrh		26

Návrh smernice
Odôvodnenie 21 a (nové)
	

	Text predložený Komisiou
	Pozmeňujúci návrh

	
	(21a)	S cieľom zaručiť efektívnu spoluprácu medzi tímami BEFIT by členské štáty mali tímu BEFIT vyčleniť primerané ľudské zdroje, a to aj poskytovaním obsahu a jazykových školení zástupcom tímu BEFIT a využívaním programu FISCALIS.



Pozmeňujúci návrh		27
Návrh smernice
Odôvodnenie 21 b (nové)
	

	Text predložený Komisiou
	Pozmeňujúci návrh

	
	(21b) 	Komisia by mala vo vhodných prípadoch predložiť legislatívny návrh na harmonizované spoločné európske daňové identifikačné číslo. Tým by sa nielen uľahčila komunikácia medzi zástupcami členských štátov a tímom BEFIT, ale aj zvýšila efektívnosť výmeny daňových informácií v rámci Únie.



Pozmeňujúci návrh		28
Návrh smernice
Odôvodnenie 25 a (nové)
	

	Text predložený Komisiou
	Pozmeňujúci návrh

	
	(25a)	V súlade s právne záväzným plánom pre nové vlastné zdroje stanoveným v medziinštitucionálnej dohode zo 16. decembra 2020 a v oznámení Komisie z roku 2021 s názvom Upravený balík pre ďalšiu generáciu vlastných zdrojov sa časť príjmov vytvorených uplatňovaním tejto smernice môže prideliť do všeobecného rozpočtu Únie v súlade s uplatniteľnými postupmi podľa rozhodnutia Rady (EÚ, Euratom) 2020/20531a.

	
	_______

	
	1a Rozhodnutie Rady (EÚ, Euratom) 2020/2053 zo 14. decembra 2020 o systéme vlastných zdrojov Európskej únie a o zrušení rozhodnutia 2014/335/EÚ, Euratom (Ú. v. EÚ L 424, 15.12.2020, s. 1; ELI: http://data.europa.eu/eli/dec/2020/2053/oj).



Pozmeňujúci návrh		29
Návrh smernice
Článok 1 – odsek 2 – písmeno e a (nové)
	

	Text predložený Komisiou
	Pozmeňujúci návrh

	
	ea)	ktorými sa rozširuje pojem stála prevádzkareň tak, aby zahŕňal významnú hospodársku prítomnosť, prostredníctvom ktorej sa čiastočne alebo úplne vykonáva obchodná činnosť.




Pozmeňujúci návrh		30
Návrh smernice
Článok 2 – odsek 8
	

	Text predložený Komisiou
	Pozmeňujúci návrh

	8.	Komisia je splnomocnená prijímať delegované akty v súlade s článkom 74 s cieľom zmeniť prílohy I a II tak, aby sa v nich zohľadnili zmeny v právnych predpisoch členských štátov týkajúce sa právnych foriem spoločností a daní z príjmov právnických osôb.
	8.	Komisia je splnomocnená prijímať delegované akty v súlade s článkom 74 s cieľom zmeniť prílohy I a II tak, aby sa v nich výlučne zohľadnili zmeny v právnych predpisoch členských štátov týkajúce sa právnych foriem spoločností a daní z príjmov právnických osôb.



Pozmeňujúci návrh		31
Návrh smernice
Článok 3 a (nový)
	

	Text predložený Komisiou
	Pozmeňujúci návrh

	
	Článok 3 a

	
	Významná hospodárska prítomnosť

	
	1.	Na účely dane z príjmov právnických osôb sa vychádza z toho, že stála prevádzkareň existuje v prípade, keď existuje významná hospodárska prítomnosť, prostredníctvom ktorej sa podnikateľská činnosť vykonáva úplne alebo čiastočne.

	
	2.	Odsek 1 dopĺňa a neovplyvňuje ani neobmedzuje použitie akéhokoľvek iného testu podľa práva Únie alebo vnútroštátneho práva na určenie existencie stálej prevádzkarne v členskom štáte na účely dane z príjmov právnických osôb, či už konkrétne v súvislosti s poskytovaním digitálnych služieb, alebo inak.

	
	3.	Za významnú hospodársku prítomnosť v členskom štáte v zdaňovacom období sa považuje situácia, keď celkové výnosy získané skupinou BEFIT z tohto členského štátu sú vyššie ako 1 000 000 EUR.

	
	4.	Komisia prostredníctvom vykonávacích aktov stanoví podrobnú metodiku pre pravidlá určovania zdrojov príjmov. Uvedené vykonávacie akty sa prijímajú v súlade s postupom preskúmania uvedeným v článku 73.

	
	5.	Komisia môže vydať odporúčania na podporu úprav dohovorov členských štátov o zamedzení dvojitého zdanenia s jurisdikciami mimo Únie s cieľom zabezpečiť, aby sa pojem stálej prevádzkarne vrátane významnej hospodárskej prítomnosti a súvisiace pravidlá prideľovania zisku uplatňovali spôsobom, ktorý je v súlade s medzinárodne dohodnutými normami.



Pozmeňujúci návrh		32

Návrh smernice
Článok 5 – odsek 1 – písmeno a
	

	Text predložený Komisiou
	Pozmeňujúci návrh

	a)	spoločnosť je buď hlavným materským subjektom skupiny, alebo akoukoľvek inou spoločnosťou skupiny, v ktorej má hlavný materský subjekt priamo alebo nepriamo v držbe aspoň 75 % vlastníckych práv alebo práv zakladajúcich nárok na zisk;
	a)	spoločnosť je buď hlavným materským subjektom skupiny, alebo akoukoľvek inou spoločnosťou skupiny, v ktorej má hlavný materský subjekt priamo alebo nepriamo v držbe aspoň 50 % vlastníckych práv alebo práv zakladajúcich nárok na zisk;



Pozmeňujúci návrh		33

Návrh smernice
Článok 5 – odsek 1 – písmeno b
	

	Text predložený Komisiou
	Pozmeňujúci návrh

	b)	ústredie stálej prevádzkarne je buď hlavným materským subjektom skupiny, alebo akýmkoľvek iným členom (spoločnosťou alebo subjektom) skupiny, v ktorej má hlavný materský subjekt priamo alebo nepriamo v držbe aspoň 75 % vlastníckych práv alebo práv zakladajúcich nárok na zisk.
	b)	ústredie stálej prevádzkarne je buď hlavným materským subjektom skupiny, alebo akýmkoľvek iným členom (spoločnosťou alebo subjektom) skupiny, v ktorej má hlavný materský subjekt priamo alebo nepriamo v držbe aspoň 50 % vlastníckych práv alebo práv zakladajúcich nárok na zisk.



Pozmeňujúci návrh		34

Návrh smernice
Článok 7 – odsek 4 a (nový)
	

	Text predložený Komisiou
	Pozmeňujúci návrh

	
	4a.	Keď stanovenie čistého zisku alebo čistej straty základného subjektu z finančného účtovníctva na základe prijateľného štandardu finančného účtovníctva alebo schváleného štandardu finančného účtovníctva použitého pri zostavovaní konsolidovanej účtovnej závierky hlavného materského subjektu nie je primerane uskutočniteľné, čistý zisk alebo čistá strata základného subjektu z finančného účtovníctva za dané účtovné obdobie sa môže stanoviť pomocou iného prijateľného štandardu finančného účtovníctva alebo schváleného štandardu finančného účtovníctva za predpokladu, že:

	
	a)	finančné účty základného subjektu sú vedené na základe tohto účtovného štandardu;

	
	b)	informácie obsiahnuté vo finančných účtoch sú spoľahlivé a

	
	c)	trvalé rozdiely väčšie ako 1 000 000 EUR, ktoré vyplývajú z uplatňovania konkrétnej zásady alebo štandardu na výnosové, nákladové alebo transakčné položky, ak sa uvedená zásada alebo štandard odlišujú od finančného štandardu použitého pri zostavovaní konsolidovanej účtovnej závierky hlavného materského subjektu, sa upravia tak, aby boli v súlade so zaobchádzaním s touto položkou vyžadovanému podľa účtovného štandardu použitého pri zostavovaní konsolidovanej účtovnej závierky.



Pozmeňujúci návrh		35
Návrh smernice
Článok 13 a (nový)
	

	Text predložený Komisiou
	Pozmeňujúci návrh

	
	Článok 13 a

	
	Pravidlo o obmedzení zahrnutia licenčných poplatkov

	
	Čistý príjem alebo čistá strata člena skupiny BEFIT z finančného účtovníctva sa upravia tak, aby zahŕňali všetky sumy nákladov na licenčné poplatky, pri ktorých zodpovedajúci príjem získaný prijímajúcim členom skupiny BEFIT podlieha efektívnej sadzbe dane nižšej ako 9 %, pokiaľ prijímajúci subjekt nevykonáva podstatnú hospodársku činnosť podporovanú zamestnancami, vybavením, majetkom a priestormi, čo dokazujú relevantné skutočnosti a okolnosti.



Pozmeňujúci návrh		36
Návrh smernice
Článok 16 a (nový)
	

	Text predložený Komisiou
	Pozmeňujúci návrh

	
	Článok 16 a

	
	Náklady na reprezentáciu

	
	Čistý príjem alebo čistá strata člena skupiny BEFIT z finančného účtovníctva sa upravujú tak, aby zahŕňali 50 % sumy výdavkov vzniknutých na náklady na reprezentáciu.



Pozmeňujúci návrh		37

Návrh smernice
Článok 20 – odsek 1 – úvodná časť
	

	Text predložený Komisiou
	Pozmeňujúci návrh

	Čistý zisk alebo čistá strata člena skupiny BEFIT z finančného účtovníctva sa upravujú tak, aby sa vylúčili tieto sumy:
	Čistý zisk alebo čistá strata člena skupiny BEFIT z finančného účtovníctva sa upravujú v súlade s článkom 16 ods. 1 písm. e) smernice (EÚ) 2022/2523.



Pozmeňujúci návrh		38

Návrh smernice
Článok 20 – odsek 1 – písmeno a
	

	Text predložený Komisiou
	Pozmeňujúci návrh

	a)	suma akéhokoľvek nerealizovaného kurzového zisku alebo kurzovej straty v súvislosti s dlhodobým majetkom a záväzkami;
	vypúšťa sa



Pozmeňujúci návrh		39
Návrh smernice
Článok 20 – odsek 1 – písmeno b
	

	Text predložený Komisiou
	Pozmeňujúci návrh

	b)	suma akejkoľvek rezervy zaznamenanej v súvislosti s nerealizovanou kurzovou stratou.
	vypúšťa sa



Pozmeňujúci návrh		40
Návrh smernice
Článok 21 a (nový)
	

	Text predložený Komisiou
	Pozmeňujúci návrh

	
	Článok 21 a

	
	Kontrolované zahraničné spoločnosti

	
	1.	Čistý zisk alebo čistá strata člena skupiny BEFIT z finančného účtovníctva sa upravujú tak, aby zahŕňali nerozdelený príjem subjektu alebo stálej prevádzkarne, s ktorými sa zaobchádza ako s kontrolovanou zahraničnou spoločnosťou podľa článku 7 ods. 1 smernice (EÚ) 2016/1164, ktorý pochádza z týchto kategórií:

	
	i)	úroky alebo akýkoľvek iný príjem plynúci z finančných aktív;

	
	ii)	licenčné poplatky alebo akýkoľvek iný príjem plynúci z duševného vlastníctva;

	
	iii)	dividendy a príjem z prevodu podielov;

	
	iv)	príjem z finančného lízingu;

	
	v)	príjem z poisťovacích, bankových a iných finančných činností;

	
	vi)	príjem z fakturačných spoločností, ktorých príjem pochádza z predaja tovaru a poskytovania služieb v súvislosti s tovarom a službami, ktoré nakupujú od pridružených podnikov a ktoré pridruženým podnikom predávajú, pričom tieto fakturačné spoločnosti pridávajú nulovú alebo len malú ekonomickú hodnotu.

	
	Prvý pododsek sa neuplatňuje, ak kontrolovaná zahraničná spoločnosť vykonáva podstatnú hospodársku činnosť s využitím personálu, zariadení, aktív a priestorov, čo je doložené relevantnými skutočnosťami a okolnosťami.

	
	Ak je kontrolovaná zahraničná spoločnosť rezidentom v tretej krajine alebo sa nachádza v tretej krajine, ktorá nie je členom EHP, členské štáty sa môžu rozhodnúť, že nebudú tento odsek uplatňovať.

	
	2.	Príjem, ktorý sa má zahrnúť do základu dane, sa vypočítava podľa článku 8 smernice (EÚ) 2016/1164.



Pozmeňujúci návrh		41
Návrh smernice
Článok 22 – odsek 1
	

	Text predložený Komisiou
	Pozmeňujúci návrh

	1.	Čistý zisk alebo čistá strata člena skupiny BEFIT z finančného účtovníctva sa upravujú tak, aby sa vo finančnom roku nadobudnutia vylúčil akýkoľvek dlhodobý hmotný majetok, ktorý má účtovnú hodnotu pred odpismi nižšiu ako 5 000 EUR.
	1.	Čistý zisk alebo čistá strata člena skupiny BEFIT z finančného účtovníctva sa upravujú tak, aby sa vo finančnom roku nadobudnutia vylúčil akýkoľvek dlhodobý hmotný majetok, ktorý má účtovnú hodnotu pred odpismi nižšiu ako 7 500 EUR.



Pozmeňujúci návrh		42
Návrh smernice
Článok 22 – odsek 2 – písmeno a
	

	Text predložený Komisiou
	Pozmeňujúci návrh

	a)	všetky budovy, ako aj akýkoľvek iný druh nehnuteľného majetku a stavby využívanej na podnikanie: 28 rokov;
	a)	všetky budovy, ako aj akýkoľvek iný druh nehnuteľného majetku a stavby využívanej na podnikanie s výnimkou priemyselných budov a stavieb: 30 rokov;



Pozmeňujúci návrh		43
Návrh smernice
Článok 22 – odsek 2 – písmeno a a (nové)
	

	Text predložený Komisiou
	Pozmeňujúci návrh

	
	aa)	priemyselné budovy a stavby: 25 rokov;



Pozmeňujúci návrh		44
Návrh smernice
Článok 22 – odsek 2 – písmeno b
	

	Text predložený Komisiou
	Pozmeňujúci návrh

	b)	všetok iný dlhodobý hmotný majetok: jeho doba použiteľnosti podľa posúdenia v súlade s prijateľným účtovným štandardom v Únii uvedeným v článku 7;
	b)	všetok iný dlhodobý hmotný majetok: jeho doba použiteľnosti podľa posúdenia v súlade s prijateľným účtovným štandardom v Únii uvedeným v článku 7, ale aspoň 10 rokov;



Pozmeňujúci návrh		45
Návrh smernice
Článok 22 a (nový)
	

	Text predložený Komisiou
	Pozmeňujúci návrh

	
	Článok 22 a

	
	Pravidlá zrýchleného odpisovania

	
	1.	Odchylne od článku 22 podlieha dlhodobý hmotný majetok nadobudnutý členmi skupiny BEFIT v týchto kategóriách zrýchlenému odpisovaniu zo strany členských štátov:

	
	a)	aktíva, ktoré priamo prispievajú ku klimatickým a sociálnym cieľom Únie, najmä k zlepšeniu čistých technológií, energetickej efektívnosti a digitalizácie;

	
	b)	aktíva, ktoré priamo prispievajú k dosiahnutiu cieľov OSN v oblasti udržateľného rozvoja do roku 2030;

	
	c)	aktíva, ktoré priamo prispievajú k posilneniu obrany Únie, najmä jej schopnosť predchádzať vznikajúcim hrozbám a krízam a reagovať na ne v súlade so stratégiou Únie pripravenosti.

	
	2.	Komisia prostredníctvom vykonávacieho aktu stanoví rámec a kritériá potrebné na sfunkčnenie odseku 1 vrátane kategórií aktív oprávnených na zrýchlené odpisovanie. Komisia každých päť rokov vykoná posúdenie režimu zrýchleného odpisovania uvedeného v odseku 1, pričom analyzuje najmä to, či opatrenia:

	
	a)	sú vhodné na daný účel,

	
	b)	sú nákladovo efektívnym spôsobom na dosiahnutie svojich politických cieľov,

	
	c)	majú akékoľvek negatívne alebo neočakávané dôsledky.

	
	Po posúdení uvedenom v prvom pododseku Komisia aktualizuje vykonávací akt každých päť rokov, ak to považuje za potrebné. Vykonávacie akty uvedené v tomto článku sa prijímajú v súlade s postupom preskúmania uvedeným v článku 73.

	
	3.	Do ... [3 mesiacov odo dňa nadobudnutia účinnosti tejto smernice] členské štáty informujú Komisiu o svojich existujúcich pravidlách zrýchleného odpisovania na vnútroštátnej úrovni uvedených v odsekoch 1 a 2 tohto článku v súlade s povinnosťou uvedenou v článku 48 ods. 2. Členské štáty poskytnú Komisii aj všetky informácie potrebné na vykonanie posúdenia uvedeného v odseku 2 tohto článku.

	
	4.	Členské štáty informujú Komisiu o svojich nových pravidlách zrýchleného odpisovania šesť mesiacov pred nadobudnutím ich účinnosti na vnútroštátnej úrovni a v súlade s povinnosťou stanovenou v článku 48 ods. 2.



Pozmeňujúci návrh		46
Návrh smernice
Článok 23 – odsek 5 a (nový)
	

	Text predložený Komisiou
	Pozmeňujúci návrh

	
	5a.	Členské štáty neudelia členovi skupiny BEFIT ďalšie oprávnenia na odpisovanie okrem tých, ktoré sú uvedené v tomto oddiele.



Pozmeňujúci návrh		47
Návrh smernice
Článok 25 – odsek 1
	

	Text predložený Komisiou
	Pozmeňujúci návrh

	1.	Obstarávacie náklady, náklady na výrobu alebo náklady na zhodnotenie spolu s dátumom začiatku používania po nadobudnutí, výrobe alebo zhodnotení sa zaznamenávajú v registri dlhodobého majetku pre každý dlhodobý majetok osobitne.
	1.	Obstarávacie náklady, náklady na výrobu alebo náklady na zhodnotenie spolu s dátumom začiatku používania po nadobudnutí, výrobe alebo zhodnotení sa zaznamenávajú v registri dlhodobého majetku v rámci skupiny BEFIT pre každý dlhodobý majetok osobitne.



Pozmeňujúci návrh		48
Návrh smernice
Článok 25 – odsek 3 – úvodná časť
	

	Text predložený Komisiou
	Pozmeňujúci návrh

	3.	Register dlhodobého majetku sa vedie spôsobom, ktorý poskytuje dostatočné informácie vrátane údajov o odpisoch na výpočet predbežného daňového výsledku, a musí obsahovať aspoň tieto informácie:
	3.	Register dlhodobého majetku sa vedie spôsobom, ktorý poskytuje dostatočné informácie vrátane údajov o odpisoch na výpočet predbežného daňového výsledku. Skupina BEFIT uchováva kópiu registra dlhodobého majetku päť rokov od dátumu ukončenia odpisovania takéhoto majetku. Register dlhodobého majetku musí obsahovať aspoň tieto informácie:



Pozmeňujúci návrh		49

Návrh smernice
Článok 38
	

	Text predložený Komisiou
	Pozmeňujúci návrh

	Ak spoločnosť alebo stála prevádzkareň vstúpi do skupiny BEFIT, všetky nevyrovnané straty, ktoré vznikli pred dátumom vstupu v súlade s právnymi predpismi v oblasti zdaňovania právnických osôb členského štátu jej daňovej rezidencie alebo členského štátu, v ktorom sa nachádza, sa odpočítajú od jej podielu na základe dane BEFIT určeného v súlade s kapitolou III.
	Ak spoločnosť alebo stála prevádzkareň vstúpi do skupiny BEFIT, všetky nevyrovnané straty, ktoré vznikli do piatich rokov pred dátumom vstupu v súlade s právnymi predpismi v oblasti zdaňovania právnických osôb členského štátu jej daňovej rezidencie alebo členského štátu, v ktorom sa nachádza, sa odpočítajú od jej podielu na základe dane BEFIT určeného v súlade s kapitolou III.



Pozmeňujúci návrh		50

Návrh smernice
Článok 41 – odsek 1 – pododsek 1
	

	Text predložený Komisiou
	Pozmeňujúci návrh

	Bez ohľadu na článok 9 v prípade, ak člen skupiny BEFIT v dôsledku scudzenia podielov vystúpi zo skupiny BEFIT, pričom počas tohto alebo predchádzajúceho finančného roka nadobudol prostredníctvom vnútroskupinovej transakcie v rámci skupiny BEFIT jeden dlhodobý majetok alebo viaceré dlhodobé majetky, suma zodpovedajúca zisku alebo strate vyplývajúcim zo scudzenia tohto dlhodobého majetku v rámci skupiny BEFIT sa zahrnie do čistého zisku alebo čistej straty z finančného účtovníctva toho člena skupiny BEFIT, ktorý vlastnil daný majetok pred scudzením v rámci skupiny BEFIT.
	Bez ohľadu na článok 9 v prípade, ak člen skupiny BEFIT v dôsledku scudzenia podielov vystúpi zo skupiny BEFIT, pričom počas tohto alebo predchádzajúceho finančného roka nadobudol prostredníctvom vnútroskupinovej transakcie v rámci skupiny BEFIT jeden dlhodobý majetok alebo viaceré dlhodobé majetky, suma zodpovedajúca zisku alebo strate vyplývajúcim zo scudzenia tohto dlhodobého majetku v rámci skupiny BEFIT sa zahrnie do čistého zisku alebo čistej straty z finančného účtovníctva toho člena skupiny BEFIT, ktorý vlastnil daný majetok pred scudzením v rámci skupiny BEFIT.



Pozmeňujúci návrh		51
Návrh smernice
Článok 41 – odsek 1 – pododsek 2
	

	Text predložený Komisiou
	Pozmeňujúci návrh

	Prvý pododsek sa neuplatňuje, ak člen skupiny BEFIT preukáže, že vnútroskupinová transakcia v rámci skupiny BEFIT bola vykonaná z opodstatnených obchodných dôvodov.
	Prvý pododsek sa neuplatňuje, ak člen skupiny BEFIT preukáže, že vnútroskupinová transakcia v rámci skupiny BEFIT bola vykonaná z opodstatnených obchodných dôvodov v zmysle článku 15 ods. 1 písm. a) smernice 2009/133/ES.



Pozmeňujúci návrh		52
Návrh smernice
Článok 42 – odsek 2 – písmeno b
	

	Text predložený Komisiou
	Pozmeňujúci návrh

	b)	zápornú sumu, strata sa prenesie do budúcich období a započíta sa voči nasledujúcemu kladnému základu dane BEFIT.
	b)	zápornú sumu, strata sa započíta voči zdaniteľnému príjmu hlavného materského subjektu a prenesie do budúcich období na najviac päť rokov a započíta sa voči nasledujúcemu kladnému základu dane BEFIT. Odpočet je úmerný podielu hlavného materského subjektu na jeho kvalifikovaných dcérskych spoločnostiach, ako sa uvádza v článku 3 ods. 1, a úplný v prípade stálych prevádzkarní. Výsledkom zníženia základu dane daňovníka-rezidenta nesmie byť záporná suma.


Pozmeňujúci návrh		53

Návrh smernice
Článok 43 – odsek 1 a (nový)
	

	Text predložený Komisiou
	Pozmeňujúci návrh

	
	1a.	Komisia poskytne jasné a harmonizované kritériá na určenie skutočného vlastníctva. Cieľom týchto kritérií je zabezpečiť jednotné uplatňovanie systému výnimiek, znížiť právnu neistotu a zabrániť zneužívaniu. Kritériá sa vypracujú po konzultácii s členskými štátmi a vo vhodných prípadoch sa zosúladia s medzinárodnými normami.



Pozmeňujúci návrh		54

Návrh smernice
Článok 45 – odsek 1 – pododsek 1
	

	Text predložený Komisiou
	Pozmeňujúci návrh

	V súvislosti s každým finančným rokom od 1. júla 2028 najneskôr do 30. júna 2035 (ďalej len „prechodné obdobie“) sa základ dane BEFIT priraďuje členom skupiny BEFIT v súlade s percentuálnym podielom základného priradenia.
	V súvislosti s každým finančným rokom od 1. júla 2028 najneskôr do 30. júna 2033 (ďalej len „prechodné obdobie“) sa základ dane BEFIT priraďuje členom skupiny BEFIT v súlade s percentuálnym podielom základného priradenia.



Pozmeňujúci návrh		55
Návrh smernice
Článok 45 – odsek 1 – pododsek 2
	

	Text predložený Komisiou
	Pozmeňujúci návrh

	V prípade skupín, na ktoré sa začne vzťahovať táto smernica po skončení prvého finančného roka, v ktorom sa táto smernica začne uplatňovať, sa prechodné obdobie uvedené v prvom pododseku ukončí najneskôr do 30. júna 2035.
	V prípade skupín, na ktoré sa začne vzťahovať táto smernica po skončení prvého finančného roka, v ktorom sa táto smernica začne uplatňovať, sa prechodné obdobie uvedené v prvom pododseku ukončí najneskôr do 30. júna 2033.



Pozmeňujúci návrh		56
Návrh smernice
Článok 45 – odsek 3 – písmeno a
	

	Text predložený Komisiou
	Pozmeňujúci návrh

	a)	zóna nízkeho rizika: ak sa náklady, ktoré vznikli členovi skupiny BEFIT z vnútroskupinových transakcií v rámci skupiny BEFIT, alebo príjem, ktorý z nich člen skupiny BEFIT získal, vo finančnom roku zvýšia menej ako o 10 % v porovnaní s priemernými nákladmi alebo príjmom z vnútroskupinových transakcií v rámci skupiny BEFIT za predchádzajúce tri finančné roky;
	a)	zóna nízkeho rizika: ak sa náklady, ktoré vznikli členovi skupiny BEFIT z vnútroskupinových transakcií v rámci skupiny BEFIT, alebo príjem, ktorý z nich člen skupiny BEFIT získal, vo finančnom roku zvýšia menej ako o 15 % v porovnaní s priemernými nákladmi alebo príjmom z vnútroskupinových transakcií v rámci skupiny BEFIT za predchádzajúce tri finančné roky;



Pozmeňujúci návrh		57
Návrh smernice
Článok 45 – odsek 3 – písmeno b
	

	Text predložený Komisiou
	Pozmeňujúci návrh

	b)	zóna vysokého rizika: ak sa náklady, ktoré vznikli členovi skupiny BEFIT z vnútroskupinových transakcií v rámci skupiny BEFIT, alebo príjem, ktorý z nich člen skupiny BEFIT získal, vo finančnom roku zvýšia najmenej o 10 % v porovnaní s priemernými nákladmi alebo príjmom z vnútroskupinových transakcií v rámci skupiny BEFIT za predchádzajúce tri finančné roky.
	b)	zóna vysokého rizika: ak sa náklady, ktoré vznikli členovi skupiny BEFIT z vnútroskupinových transakcií v rámci skupiny BEFIT, alebo príjem, ktorý z nich člen skupiny BEFIT získal, vo finančnom roku zvýšia najmenej o 15 % v porovnaní s priemernými nákladmi alebo príjmom z vnútroskupinových transakcií v rámci skupiny BEFIT za predchádzajúce tri finančné roky.



Pozmeňujúci návrh		58

Návrh smernice
Článok 45 – odsek 5
	

	Text predložený Komisiou
	Pozmeňujúci návrh

	5.	Bez ohľadu na článok 13 ods. 2 sa presahujúce náklady na prijaté úvery a pôžičky uvedené v článku 2 smernice Rady (EÚ) 2016/1164, ktoré vyplývajú z transakcie medzi členmi skupiny BEFIT, neuznávajú na účely výpočtu percentuálneho podielu základného priradenia daného člena skupiny BEFIT, ktorému takéto náklady vznikajú.
	5.	Bez ohľadu na článok 13 ods. 2 sa presahujúce náklady na prijaté úvery a pôžičky uvedené v článku 2 smernice Rady (EÚ) 2016/1164, ktoré vyplývajú z transakcie medzi členmi skupiny BEFIT, neuznávajú na účely výpočtu percentuálneho podielu základného priradenia daného člena skupiny BEFIT, ktorému takéto náklady vznikajú. Členské štáty prijmú vhodné opatrenia na podporu podnikov, aby znížili tieto riziká.



Pozmeňujúci návrh		59

Návrh smernice
Článok 45 – odsek 9
	

	Text predložený Komisiou
	Pozmeňujúci návrh

	9.	Komisia vykoná komplexné preskúmanie prechodného pravidla, v rámci ktorého vypracuje štúdiu o možnom zložení a váhe vybraných činiteľov vzorca a do konca tretieho finančného roka počas prechodného obdobia uvedeného v odseku 1 predloží Rade správu. Ak Komisia vzhľadom na závery tejto správy usúdi, že je to vhodné, môže počas daného prechodného obdobia prijať legislatívny návrh na zmenu tejto smernice zavedením metódy priraďovania základu dane BEFIT pomocou rozdeľovania na základe vzorca a na základe činiteľov.
	vypúšťa sa



Pozmeňujúci návrh		60

Návrh smernice
Článok 45 – odsek 10
	

	Text predložený Komisiou
	Pozmeňujúci návrh

	10.	Pravidlá stanovené v odsekoch 1 až 8 sa naďalej uplatňujú dovtedy, kým nenadobudne účinnosť akákoľvek ich zmena.
	10.	Pravidlá stanovené v odsekoch 1 až 8 sa naďalej uplatňujú dovtedy, až do nadobudnutia účinnosti akejkoľvek zmeny navrhnutej podľa článku 77 ods. 1b.



Pozmeňujúci návrh		61
Návrh smernice
Článok 48 – odsek 2
	

	Text predložený Komisiou
	Pozmeňujúci návrh

	[bookmark: _Hlk143621900]2.	Popri úpravách uvedených v odseku 1 môže členský štát umožniť, aby sa prostredníctvom dodatočných položiek zvýšila alebo znížila priradená časť členov skupiny BEFIT, ktorí sú v danom členskom štáte rezidentmi na daňové účely alebo sa v ňom nachádzajú vo forme stálej prevádzkarne.
	2.	Popri úpravách uvedených v odseku 1 môže členský štát s výhradou smernice (EÚ) 2022/2523 umožniť, aby sa prostredníctvom dodatočných položiek zvýšila alebo znížila priradená časť členov skupiny BEFIT, ktorí sú v danom členskom štáte rezidentmi na daňové účely alebo sa v ňom nachádzajú vo forme stálej prevádzkarne.



Pozmeňujúci návrh		62
Návrh smernice
Článok 48 – odsek 2 a (nový)
	

	Text predložený Komisiou
	Pozmeňujúci návrh

	
	2a.	Členský štát poskytujúci stimuly na výskum a vývoj sa zdrží poskytovania stimulov založených na výstupoch, ako sú patentové kolónky, ktorými by sa znížila priradená časť členov skupiny BEFIT, ktorí sú v danom členskom štáte rezidentmi na daňové účely alebo sa v ňom nachádzajú vo forme stálej prevádzkarne.



Pozmeňujúci návrh		63

Návrh smernice
Článok 48 – odsek 2 b (nový)
	

	Text predložený Komisiou
	Pozmeňujúci návrh

	
	2b.	S cieľom zabrániť dvojitému zdaneniu vyplývajúcemu zo vzájomného pôsobenia medzi touto smernicou a dvojstrannými daňovými zmluvami s tretími krajinami členské štáty v príslušných prípadoch vykonajú zodpovedajúce úpravy v súlade so svojimi záväzkami vyplývajúcimi zo zmluvy. Komisia môže uľahčiť koordináciu a vo vhodných prípadoch vydať usmernenia na podporu jednotného uplatňovania vo všetkých členských štátoch. 



Pozmeňujúci návrh		64

Návrh smernice
Článok 57 – odsek 2
	

	Text predložený Komisiou
	Pozmeňujúci návrh

	2.	Oznámenie s informáciami skupiny BEFIT sa predkladá orgánu podania najneskôr štyri mesiace po skončení finančného roka.
	2.	Oznámenie s informáciami skupiny BEFIT sa predkladá orgánu podania najneskôr šesť mesiacov po skončení finančného roka.



Pozmeňujúci návrh		65
Návrh smernice
Článok 57 – odsek 3 a (nový)
	

	Text predložený Komisiou
	Pozmeňujúci návrh

	
	3a.	Na účely odseku 3 písm. d) bodu ii) sa všetka podporná dokumentácia, ktorá sa použila na vytvorenie základu dane BEFIT uvedeného v danom ustanovení, uchováva desať rokov, aby sa sprístupnila príslušným orgánom všetkých členských štátov, v ktorých sú členovia skupiny BEFIT rezidentmi na daňové účely alebo sa v nich nachádzajú vo forme stálej prevádzkarne.




Pozmeňujúci návrh		66
Návrh smernice
Článok 57 – odsek 4 a (nový)
	

	Text predložený Komisiou
	Pozmeňujúci návrh

	
	4a.	Tímy BEFIT využijú všetky existujúce postupy a opatrenia, ktoré ponúka smernica 2011/16/EÚ1a, aby sa zabezpečila efektívna spolupráca a výmena informácií medzi vnútroštátnymi daňovými správami.

	
	__________

	
	1a Smernica Rady 2011/16/EÚ z 15. februára 2011 o administratívnej spolupráci v oblasti daní a zrušení smernice 77/799/EHS (Ú. v. EÚ L 64, 11.3.2011, s. 1, ELI: http://data.europa.eu/eli/dir/2011/16/oj).



Pozmeňujúci návrh		67
Návrh smernice
Článok 58 – odsek 1
	

	Text predložený Komisiou
	Pozmeňujúci návrh

	1.	Podávajúci subjekt nahlasuje orgánu podania chyby v oznámení s informáciami skupiny BEFIT do dvoch mesiacov od včasného predloženia takéhoto oznámenia.
	1.	Podávajúci subjekt nahlasuje orgánu podania chyby v oznámení s informáciami skupiny BEFIT do troch mesiacov od včasného predloženia takéhoto oznámenia.



Pozmeňujúci návrh		68
Návrh smernice
Článok 60 – odsek 2 a (nový)
	

	Text predložený Komisiou
	Pozmeňujúci návrh

	
	2a.	Členské štáty priradia tímu BEFIT primerané ľudské zdroje, a to aj poskytovaním obsahu a jazykových školení zástupcom tímu BEFIT.



Pozmeňujúci návrh		69
Návrh smernice
Článok 60 – odsek 3
	

	Text predložený Komisiou
	Pozmeňujúci návrh

	3.	Informácie, ktoré si navzájom oznamujú členovia tímu BEFIT, sa v čo najväčšej miere poskytujú elektronickými prostriedkami, a to pomocou nástroja spolupráce BEFIT.
	3.	Informácie, ktoré si navzájom oznamujú členovia tímu BEFIT, sa v čo najväčšej miere poskytujú elektronickými prostriedkami, prostredníctvom zabezpečeného pripojenia alebo zabezpečenej siete, a to pomocou nástroja spolupráce BEFIT.



Pozmeňujúci návrh		70
Návrh smernice
Článok 60 – odsek 4
	

	Text predložený Komisiou
	Pozmeňujúci návrh

	4.	V záujme ľahšieho fungovania a komunikácie tímu BEFIT Komisia prostredníctvom vykonávacích aktov štandardizuje oznamovanie informácií medzi členmi tímu BEFIT tak, aby prebiehalo pomocou nástroja spolupráce BEFIT. Uvedené vykonávacie akty sa prijímajú v súlade s postupom preskúmania uvedeným v článku 73.
	4.	V záujme ľahšieho fungovania a komunikácie tímu BEFIT Komisia prostredníctvom vykonávacích aktov štandardizuje oznamovanie informácií medzi členmi tímu BEFIT tak, aby prebiehalo pomocou nástroja spolupráce BEFIT, a podporuje zabezpečený prenos informácií. Uvedené vykonávacie akty sa prijímajú v súlade s postupom preskúmania uvedeným v článku 73.



Pozmeňujúci návrh		71
Návrh smernice
Článok 63 – odsek 1
	

	Text predložený Komisiou
	Pozmeňujúci návrh

	1.	Člen skupiny BEFIT nahlasuje príslušnému orgánu členského štátu, v ktorom je rezidentom na daňové účely alebo v ktorom sa nachádza vo forme stálej prevádzkarne, chyby v individuálnom daňovom priznaní do dvoch mesiacov od včasného predloženia takéhoto daňového priznania.
	1.	Člen skupiny BEFIT nahlasuje príslušnému orgánu členského štátu, v ktorom je rezidentom na daňové účely alebo v ktorom sa nachádza vo forme stálej prevádzkarne, chyby v individuálnom daňovom priznaní do troch mesiacov od včasného predloženia takéhoto daňového priznania.



Pozmeňujúci návrh		72
Návrh smernice
Článok 65 – odsek 1
	

	Text predložený Komisiou
	Pozmeňujúci návrh

	1.	Príslušný orgán členského štátu môže iniciovať a koordinovať kontroly členov skupiny BEFIT, ktorí sú rezidentmi na daňové účely alebo sa nachádzajú vo forme stálej prevádzkarne v danom členskom štáte.
	1.	Príslušný orgán členského štátu môže iniciovať a koordinovať kontroly členov skupiny BEFIT, ktorí sú rezidentmi na daňové účely alebo sa nachádzajú vo forme stálej prevádzkarne v danom členskom štáte. Uvedený príslušný orgán informuje ostatných členov tímu BEFIT do jedného mesiaca od začatia takéhoto auditu.



Pozmeňujúci návrh		73
Návrh smernice
Článok 67 – odsek 1
	

	Text predložený Komisiou
	Pozmeňujúci návrh

	1.	Člen skupiny BEFIT sa môže proti obsahu individuálneho daňového výmeru vydaného podľa článku 64 odvolať na príslušnom orgáne členského štátu, v ktorom je tento člen skupiny BEFIT rezidentom na daňové účely alebo v ktorom sa nachádza vo forme stálej prevádzkarne, a to do dvoch mesiacov odvtedy, ako bol o výmere informovaný. Správnym odvolaním sa zaoberá správny orgán, ktorý je príslušný zaoberať sa odvolaniami v prvom stupni v súlade s právnymi predpismi členského štátu člena skupiny BEFIT. Správne odvolanie je upravené právnymi predpismi členského štátu, v ktorom je daný člen skupiny BEFIT rezidentom na daňové účely alebo v ktorom sa nachádza vo forme stálej prevádzkarne. Ak v členskom štáte, v ktorom je daný člen skupiny BEFIT rezidentom na daňové účely alebo v ktorom sa nachádza vo forme stálej prevádzkarne, takýto správny orgán neexistuje, člen skupiny BEFIT môže podať súdne odvolanie priamo.
	1.	Člen skupiny BEFIT sa môže proti obsahu individuálneho daňového výmeru vydaného podľa článku 64 odvolať na príslušnom orgáne členského štátu, v ktorom je tento člen skupiny BEFIT rezidentom na daňové účely alebo v ktorom sa nachádza vo forme stálej prevádzkarne, a to do troch mesiacov odvtedy, ako bol o výmere informovaný. Správnym odvolaním sa zaoberá správny orgán, ktorý je príslušný zaoberať sa odvolaniami v prvom stupni v súlade s právnymi predpismi členského štátu člena skupiny BEFIT. Správne odvolanie je upravené právnymi predpismi členského štátu, v ktorom je daný člen skupiny BEFIT rezidentom na daňové účely alebo v ktorom sa nachádza vo forme stálej prevádzkarne. Ak v členskom štáte, v ktorom je daný člen skupiny BEFIT rezidentom na daňové účely alebo v ktorom sa nachádza vo forme stálej prevádzkarne, takýto správny orgán neexistuje, člen skupiny BEFIT môže podať súdne odvolanie priamo.



Pozmeňujúci návrh		74
Návrh smernice
Článok 68 – odsek 1
	

	Text predložený Komisiou
	Pozmeňujúci návrh

	1.	Ak sa rozhodnutie podľa článku 66 potvrdí alebo pozmení, podávajúci subjekt má právo odvolať sa priamo na súdy členského štátu, v ktorom je rezidentom na daňové účely alebo v ktorom sa nachádza vo forme stálej prevádzkarne, do dvoch mesiacov od doručenia rozhodnutia správneho odvolacieho orgánu. Súdne odvolanie je upravené právnymi predpismi členského štátu, v ktorom je podávajúci subjekt rezidentom na daňové účely alebo v ktorom sa nachádza vo forme stálej prevádzkarne.
	1.	Ak sa rozhodnutie podľa článku 66 potvrdí alebo pozmení, podávajúci subjekt má právo odvolať sa priamo na súdy členského štátu, v ktorom je rezidentom na daňové účely alebo v ktorom sa nachádza vo forme stálej prevádzkarne, do troch mesiacov od doručenia rozhodnutia správneho odvolacieho orgánu. Súdne odvolanie je upravené právnymi predpismi členského štátu, v ktorom je podávajúci subjekt rezidentom na daňové účely alebo v ktorom sa nachádza vo forme stálej prevádzkarne.



Pozmeňujúci návrh		75
Návrh smernice
Článok 69 – odsek 1
	

	Text predložený Komisiou
	Pozmeňujúci návrh

	1.	Ak sa rozhodnutie podľa článku 67 potvrdí alebo pozmení, člen skupiny BEFIT má právo odvolať sa na súdy členského štátu, v ktorom je rezidentom na daňové účely alebo v ktorom sa nachádza vo forme stálej prevádzkarne, do dvoch mesiacov odvtedy, ako bol informovaný o rozhodnutí správneho odvolacieho orgánu uvedenom v článku 67. Súdne odvolanie je upravené právnymi predpismi členského štátu, v ktorom je daný člen skupiny BEFIT rezidentom na daňové účely alebo v ktorom sa nachádza vo forme stálej prevádzkarne.
	1.	Ak sa rozhodnutie podľa článku 67 potvrdí alebo pozmení, člen skupiny BEFIT má právo odvolať sa na súdy členského štátu, v ktorom je rezidentom na daňové účely alebo v ktorom sa nachádza vo forme stálej prevádzkarne, do troch mesiacov odvtedy, ako bol informovaný o rozhodnutí správneho odvolacieho orgánu uvedenom v článku 67. Súdne odvolanie je upravené právnymi predpismi členského štátu, v ktorom je daný člen skupiny BEFIT rezidentom na daňové účely alebo v ktorom sa nachádza vo forme stálej prevádzkarne.



Pozmeňujúci návrh		76
Návrh smernice
Článok 70 – odsek 1
	

	Text predložený Komisiou
	Pozmeňujúci návrh

	Ak si výsledok správneho alebo súdneho odvolania vyžaduje zmeny individuálneho daňového výmeru jedného alebo viacerých členov skupiny BEFIT, členské štáty prijmú vhodné opatrenia na zabezpečenie toho, aby takéto zmeny boli naďalej možné, bez ohľadu na akékoľvek lehoty vo vnútroštátnych právnych predpisoch členských štátov.
	Ak si výsledok správneho alebo súdneho odvolania vyžaduje zmeny daňového výmeru skupiny BEFIT alebo individuálneho daňového výmeru jedného alebo viacerých členov skupiny BEFIT, členské štáty prijmú vhodné opatrenia na zabezpečenie toho, aby takéto zmeny boli naďalej možné, v časovom rámci desiatich rokov.



Pozmeňujúci návrh		77
Návrh smernice
Článok 72 – odsek 1
	

	Text predložený Komisiou
	Pozmeňujúci návrh

	Členské štáty stanovia pravidlá, pokiaľ ide o sankcie uplatniteľné pri porušení vnútroštátnych ustanovení prijatých podľa tejto smernice, a prijmú všetky opatrenia potrebné na zabezpečenie ich uplatňovania a presadzovania. Stanovené sankcie a opatrenia na zabezpečenie dodržiavania predpisov musia byť účinné, primerané a odrádzajúce.
	Členské štáty stanovia pravidlá, pokiaľ ide o sankcie uplatniteľné pri porušení vnútroštátnych ustanovení prijatých podľa tejto smernice, a prijmú všetky opatrenia potrebné na zabezpečenie ich uplatňovania a presadzovania. Stanovené sankcie a opatrenia na zabezpečenie dodržiavania predpisov musia byť účinné, primerané a odrádzajúce. Sankcie sa stanovia v minimálnej výške 0,1 % obratu skupiny BEFIT v prípade, že sa nepodá oznámenie s informáciami skupiny BEFIT v súlade s článkom 59, a v prípade zámerného uvedenia nesprávnych informácií v tomto oznámení.



Pozmeňujúci návrh		78
Návrh smernice
Článok 77 – odsek 1 a (nový)
	

	Text predložený Komisiou
	Pozmeňujúci návrh

	
	1a.	V rámci hodnotenia BEFIT uvedeného v odseku 1 Komisia vykoná komplexné preskúmanie prechodného pravidla a vypracuje trvalú metódu prideľovania základu dane BEFIT. Vývoju stálej metódy predchádza komplexné posúdenie vplyvu a primerané konzultácie so zainteresovanými stranami v súlade so zásadami Komisie pre lepšiu právnu reguláciu.



Pozmeňujúci návrh		79
Návrh smernice
Článok 77 – odsek 1 b (nový)
	

	Text predložený Komisiou
	Pozmeňujúci návrh

	
	1b.	Pred skončením prechodného obdobia Komisia predloží legislatívny návrh na zmenu tejto smernice a zavedenie trvalej metódy prideľovania základu dane BEFIT, ktorou sa nahrádza prechodný vzorec prideľovania. Stála metóda prideľovania základu dane BEFIT zohľadňuje závery komplexného posúdenia vplyvu a zahŕňa tieto štyri faktory: obrat, práca, majetok a digitálna prítomnosť.



Pozmeňujúci návrh		80
Návrh smernice
Článok 77 – odsek 2
	

	Text predložený Komisiou
	Pozmeňujúci návrh

	2.	Členské štáty oznámia Komisii v súlade s odsekom 3 relevantné informácie na hodnotenie smernice vrátane súhrnných údajov o členoch skupiny BEFIT, ktorí sú rezidentmi na daňové účely v ich jurisdikcii, a o ich stálych prevádzkarňach pôsobiacich v ich jurisdikcii, aby bolo možné riadne posúdiť vplyv prechodného pravidla priraďovania a smernice (EÚ) 2022/2523, ako aj posúdiť situáciu týkajúcu sa prvého piliera uvedeného vo Vyhlásení o dvojpilierovom riešení daňových výziev vyplývajúcich z digitalizácie hospodárstva, na ktorom sa 8. októbra 2021 dohodol inkluzívny rámec OECD/G20 pre boj proti BEPS.
	2.	Členské štáty oznámia Európskemu parlamentu a Komisii v súlade s odsekom 3 relevantné informácie na hodnotenie smernice vrátane súhrnných údajov o členoch skupiny BEFIT, ktorí sú rezidentmi na daňové účely v ich jurisdikcii, a o ich stálych prevádzkarňach pôsobiacich v ich jurisdikcii, aby bolo možné riadne posúdiť:

	
	i)	vplyv prechodného pravidla priraďovania;

	
	ii)	prepojenie s inými legislatívnymi aktmi v oblasti zdaňovania právnických osôb, konkrétne so smernicou (EÚ) 2022/2523, ako aj situáciu týkajúcu sa prvého piliera uvedeného vo Vyhlásení o dvojpilierovom riešení daňových výziev vyplývajúcich z digitalizácie hospodárstva, na ktorom sa 8. októbra 2021 dohodol inkluzívny rámec OECD/G20 pre boj proti BEPS;

	
	iii)	relevantnosť rozsahu pôsobnosti tejto smernice, a najmä jej prípadné rozšírenie na veľké skupiny, ako sa uvádza v článku 3 ods. 7 smernice 2013/34/EÚ;

	
	iv)	relevantnosť odstránenia vylúčenia príjmov z námornej dopravy z predbežného daňového výsledku;

	
	v)	vplyv na zmluvy o zamedzení dvojitého zdanenia;

	
	vi)	vplyv koexistencie dvoch daňových systémov, na úrovni Únie a na vnútroštátnej úrovni, na administratívnu záťaž pre podnikateľov a daňové správy vyplývajúcu z uplatňovania kapitoly II oddielu 5;

	
	vii)	vplyv priradenia základu dane na príjmy členských štátov;

	
	viii)	vplyv koexistencie daňových systémov založených na distribúcii, ako sa uvádza v článku 49, s tradičnými systémami dane z príjmov právnických osôb, ktoré využívajú ročné dane z príjmov právnických osôb;

	
	ix)	vzájomné pôsobenie dvojstranných predvstupových daňových zmlúv s výnimkou z tejto smernice, ako sa uvádza v článku 2 ods. 2.



Pozmeňujúci návrh		81
Návrh smernice
Článok 77 – odsek 4
	

	Text predložený Komisiou
	Pozmeňujúci návrh

	4.	Informácie oznamované Komisii podľa odseku 2 považuje Komisia za dôverné v súlade s ustanoveniami uplatniteľnými na inštitúcie Únie a s článkom 76 tejto smernice.
	4.	Informácie oznamované Európskemu parlamentu a Komisii podľa odseku 2 považuje Komisia za dôverné v súlade s ustanoveniami uplatniteľnými na inštitúcie Únie a s článkom 76 tejto smernice.

